

**ΣΧΕΔΙΟ ΣΕΜΙΝΑΡΙΟΥ ΓΙΑ ΕΚΠΑΙΔΕΥΤΙΚΟΥΣ**

Εργαστήριο: «εγώ κι ο άλλος…»

Τεχνικές θεάτρου και βιωματικής μάθησης για τα ανθρώπινα δικαιώματα και για θέματα προσφύγων

**Τρόπος παρουσίασης: Διαδικτυακά & δια ζώσης**
**Διάρκεια**: 4 ώρες
**Απευθύνεται σε** εκπαιδευτικούς όλων των βαθμίδων και ειδικοτήτων

**Σχεδιασμός**: Γιώργος Μπεκιάρης
**Εμψύχωση:**Γιώργος Μπεκιάρης και πιστοποιημένοι θεατροπαιδαγωγοί του προγράμματος

**Θεματική ενότητα**

θέματα ταυτότητας, διαπολιτισμική εκπαίδευση

**Σύντομη περιγραφή**

Στο σεμινάριο οι συμμετέχοντες, εξερευνούν τις έννοιες της ατομικής και ομαδικής ταυτότητας, της αυτοεικόνας και του ετεροπροσδιορισμού και της ετερότητας/ διαφορετικότητας, μέσα από βιωματικές δραστηριότητες και θεατρικές τεχνικές.
Προσεγγίζεται το θέμα των στερεότυπων, πώς αυτά δημιουργούν αντιπαραθέσεις και συγκρούσεις στις ανθρώπινες σχέσεις και μπορούν να εκδηλωθούν ακόμα και με ρατσιστική συμπεριφορά.

**Στόχοι:**

α. Να διερευνηθούν οι έννοιες της ατομικής και ομαδικής ταυτότητας, της αυτοεικόνας και του ετεροπροσδιορισμού, της ετερότητας/διαφορετικότητας

β. Να προσεγγιστεί το θέμα των στερεότυπων και να αναδειχτεί ο ανασταλτικός ρόλος τους στην προσέγγιση κι επικοινωνία με τον «διαφορετικό άλλο», καθώς και στη δημιουργία αντιπαραθέσεων, συγκρούσεων και ρατσιστικών συμπεριφορών μεταξύ κοινωνικών ομάδων.

**Προσδοκώμενα αποτελέσματα:**

Στο τέλος του σεμιναρίου οι συμμετέχοντες θα κατανοήσουν πώς μπορούν οι αρχικές υποθέσεις που κάνουμε για τους άλλους, με βάση τα στερεότητα και τις προκαταλήψεις που έχουμε για αυτούς, να εμποδίσουν την επικοινωνία μαζί τους και να οδηγήσουν σε παρεξηγήσεις/συγκρούσεις. Θα είναι σε θέση να εντοπίζουν ποιοι παράγοντες και δεξιότητες μπορούν να συμβάλλουν στην ομαλή συμβίωση μεταξύ ομάδων με διαφορετική κουλτούρα. Σημαντικότερα θεωρούνται:

α. Η **πληροφόρηση** για τα πολιτισμικά στοιχεία των άλλων

β. Η **αλλαγή στάσης** που ενισχύει τη διάθεση για επικοινωνία

γ. Οι **δεξιότητες** **επικοινωνίας** στη βάση της αμοιβαίας αποδοχής στοιχείων της κουλτούρας των άλλων.

**Τρόπος προσέγγισης:**

Θα αξιοποιηθούν βιωματικές δραστηριότητες και θεατρικές τεχνικές, όπως:

* Αξιοποίηση των ατομικών εμπειριών για τη δημιουργία συλλογικής ιστορίας.
* Τεχνικές από θέατρο ντοκουμέντο
* Προσομοίωση
* Παιχνίδια ρόλων
* Επίλυση προβλήματος

**Οργάνωση**: Πανελλήνιο Δίκτυο για το Θέατρο στην Εκπαίδευση σε συνεργασία με την Ύπατη Αρμοστεία του ΟΗΕ για τους Πρόσφυγες στην Ελλάδα
**Πληροφορίες:** www.TheatroEdu.gr / 2106541600 / info@theatroedu.gr / humanrights@theatroedu.gr

**Περιγραφή σεμιναρίου - Τα μέρη:**

# Α΄ ΜΕΡΟΣ (2ώρες)

## Δραστηριότητα 1: Άσκηση γνωριμίας (15΄)

Η ομάδα βρίσκεται σε κύκλο. Ο καθένας λέει διαδοχικά το όνομά του με ένα δικό του τρόπο (*ψιθυριστά, τραγουδιστά, γελαστά, συλλαβιστά, τρομαγμένα...*) και το συνοδεύει με ένα επίθετο που αρχίζει από το αρχικό γράμμα του ονόματος του και πιστεύει πως τον χαρακτηρίζει (*π.χ. Γιάννης ο Γελαστός*), καθώς και με μια χαρακτηριστική κίνηση (*μεγάλη έντονη*). Οι υπόλοιποι στον κύκλο επαναλαμβάνουν το όνομα, το επίθετο και την κίνηση.

Στη συνέχεια, κινούνται στο χώρο και επαναλαμβάνουν το όνομα, το επίθετο και την κίνησή τους σε οποίον συναντούν.

Στην επόμενη φάση, προσπαθούν σε όποιον συναντούν να πουν το δικό του όνομα, το επίθετο και να κάνουν τη δική του κίνηση.

* **Εναλλακτική δραστηριότητα:**

Οι συμμετέχοντες απλώνονται στο χώρο. Τους δίνεται η συνθήκη *«περπατάμε στο αγαπημένο μας μέρος»*. Καθώς βαδίζουν σε αργό ρυθμό, ο εμψυχωτής τους προτρέπει να σκεφτούν κάποιους στίχους από ένα αγαπημένο τους ποίημα ή τραγούδι. Στη συνέχεια, συνεχίζουν το βάδισμά τους σχηματίζοντας σταδιακά έναν κύκλο. Εκεί διαδοχικά λένε ή τραγουδούν τον αγαπημένο τους στίχο προσθέτοντας στο τέλος το όνομά τους.

## Δραστηριότητα 2: Να πλησιάσει όποιος… (20΄)

Κάποιος από τους συμμετέχοντες πηγαίνει σε όποιο σημείο του χώρου επιθυμεί και λέει μια πρόταση που έχει σχέση με κάτι **που του αρέσει/απεχθάνεται/φοβάται/πιστεύει/του έχει συμβεί…** Οι υπόλοιποι ανάλογα με το πόσο συμφωνούν ή τους αφορά αυτό που ακούστηκε πλησιάζουν κοντά του ή κρατούν ανάλογη απόσταση.

Μετά από κάποιες δηλώσεις o εμψυχωτής κάνει την δήλωση **«*Με έχουν προσβάλει για το όνομά μου*».**

Όσοι πλησίασαν τον εμψυχωτή στην τελευταία δήλωση του εμψυχωτή προτρέπονται **να διηγηθούν σύντομα ένα περιστατικό προσβολής** σε σχέση με το όνομά τους.

## Δραστηριότητα 3: Συλλογικές ιστορίες … (85΄)

**Α. «Μια αλήθεια κι ένα ψέμα...»**

Φτιάχνουμε γρήγορα κύκλο μετρώντας ως το 5. Οι συμμετέχοντες σχηματίζουν **ζευγάρια με το διπλανό τους (Α-Β)**. Σε κάθε ζευγάρι ο καθένας καλείται να μοιραστεί **2 προσωπικές ή οικογενειακές ιστορίες** με το διπλανό του, **μια αληθινή και μια ψεύτικη**, χωρίς να του διευκρινίσει ποια είναι η αληθινή και ποια είναι η ψεύτικη.

Προτρέπουμε τους συμμετέχοντες οι ιστορίες τους να σχετίζονται με ένα **περιστατικό διάκρισης/προσβολής/μη αποδοχής** που τους έχει συμβεί για κάποιο προσωπικό τους χαρακτηριστικό (*καταγωγή, φύλο, φυλή, εμφάνιση, ιδεολογία κ.ά.*).

**Β. «Από το ατομικό στο συλλογικό...»**

Στη συνέχεια, **ενώνονται ανά 3 δυάδες (6 άτομα)** σε ομάδες. Σε κάθε ομάδα ο Α κάθε δυάδας επιλέγει μια από τις δύο ιστορίες του Β και την παρουσιάζει ως αληθινή εμπλουτίζοντας την και με δικές του λεπτομέρειες. Η διαδικασία επαναλαμβάνεται με το Β να λέει την ιστορία του Α. Δεν αποκαλύπτεται αν οι ιστορίες που ακούστηκαν ήταν αληθινές ή ψεύτικες.

Στο τέλος, η κάθε ομάδα **επιλέγει μια από τις ιστορίες που ακούστηκαν ή συνθέτει μια νέα με στοιχεία από περισσότερες ιστορίες**. Τέλος βρίσκουν έναν τίτλο για την ιστορία τους.

**Γ. «Αφήγηση ιστοριών με τεχνικές του θεάτρου ντοκουμέντο..»**

Καλούνται οι ομάδες να ετοιμάσουν την ιστορία που έχουν επιλέξει ως εξής:

1. **Αφηγήσεις-Μαρτυρίες**: Αξιοποιούν λεκτικά – κινητικά κάποια από τα σημεία της τελικής ιστορίας που έχουν συνθέσει (*σύντομη διήγηση, λέξεις-φράσεις, κινήσεις με επαναλήψεις διαφορετικούς επιτονισμούς-χρωματισμούς…*).

1 άτομο λέει στοιχεία από την κεντρική ιστορία

1 άτομο λέει στοιχεία από τις άλλες ιστορίες που ακούστηκαν κι εντάχθηκαν στην τελική σύνθεση της ιστορίας

2-3 άτομα παίρνουν το ρόλο προσώπων από την κεντρική ιστορία και υποκειμενικά παρεμβάλλονται ανάμεσα στις αφηγήσεις

2. **Έρευνα αρχείου**: Κάποιοι από την ομάδα κάνουν έρευνα για τυχόν θεσμικό-νο*μοθετικό πλαίσιο που σχετίζεται με ζήτημα/διάκριση που διαπραγματεύεται η ιστορία (θεσμικό πλαίσιο-νόμοι, σχετικά άρθρα-δημοσιεύσεις, στατιστικά στοιχεία*). Τα στοιχεία αυτά θα παρεμβάλλονται από κάποιο/κάποιους ανάμεσα στις αφηγήσεις λεκτικά ή με προβολή ως ντοκουμέντα.

3. **Σύνδεση με καλλιτεχνικό υλικό**: Αναζητείται σύνδεση της ιστορίας με τις τέχνες (*μουσική-τραγούδι, ζωγραφική, λογοτεχνία-ποίηση κ.ά.*). Τα στοιχεία αυτά θα παρεμβάλλονται από ανάμεσα στις αφηγήσεις.

*Σημασία έχει να ετοιμάσουν την παρουσίαση κι όχι να κάνουν πρόβα τον τρόπο παρουσίασής της. Αυτό θα γίνει αυθόρμητα κατά την παρουσίαση.*

4. Η κάθε ομάδα παρουσιάσει την ιστορία της.

**Γ. Ανατροφοδότηση**

Μετά τις παρουσιάσεις ακολουθεί συζήτηση:

* Ποια στοιχεία από τον τρόπο παρουσίασης των ιστοριών σας άρεσαν;
* *Είδατε κάποιες διακρίσεις στις ιστορίες που παρουσιάστηκαν; Ποιες;*
* *Τι νομίζετε πως προκάλεσε τις διακρίσεις;*

Ο εμψυχωτής ενημερώνει τους συμμετέχοντες πως κράτησε κάποιες **λέξεις κλειδιά** για να τις υπενθυμίσει στο Β μέρος του εργαστηρίου με στόχο να αξιοποιηθούν στις επόμενες δραστηριότητες.

**ΔΙΑΛΕΙΜΜΑ**

# Β΄ ΜΕΡΟΣ (2ώρες)

## Δραστηριότητα 4: Προσωπικό βίωμα… (5΄)

Ο εμψυχωτής υπενθυμίζει στους συμμετέχοντες κάποιες **λέξεις κλειδιά** που είχαν προκύψει από την προηγούμενη δραστηριότητα.

Στη συνέχεια, του προτρέπει να σκεφτούν ένα **προσωπικό βίωμα** που είχε να κάνει **μια περίσταση της ζωή τους κατά την οποία βρέθηκαν σε ένα τόπο/χώρο με άλλους ανθρώπους με διαφορετικά πολιτιστικά στοιχεία και δεν μπόρεσαν να επικοινωνήσουν/συννενοηθούν ή δεν μπόρεσαν κατανοήσουν τη συμπεριφορά τους** (*δεν θα το ανακοινώσουν*).

## Δραστηριότητα 5: Στερεότυπα… (10΄)

Στη συνέχεια της προηγούμενης δραστηριότητας, ο εμψυχωτής λέει λέξεις και οι συμμετέχοντες πρέπει να απαντούν αυθόρμητα με λέξεις ή φράσεις που τους έρχονται στο νου πετώντας την μπάλα:

*- ανάπηρος*

*- γύφτισσα*

*- μετανάστης*

*- εβραίος*

*- σύριος*

*- κρητικός*

**Δραστηριότητα 6: Φυλές «Σούσι και Αλλαλάι» (60΄)**

**Α. Δύο φανταστικές φυλές**

Ο εμψυχωτής εξηγεί στους συμμετέχοντες ότι θα έχουν την ευκαιρία να ζήσουν έναν διαφορετικό πολιτισμό για μικρό χρονικό διάστημα. Θα γίνουν μέλη της κουλτούρας των των Αλλαλάι ή των Σούσι. Πρώτα θα πρέπει να μάθουν για την κουλτούρα τους και στη συνέχεια θα γνωριστούν με μέλη της άλλης κουλτούρας.

Οι συμμετέχοντες μοιράζονται σε 2 τυχαίες ομάδες. Κάθε ομάδα παίρνει μια καρτέλα **(βλ. Παράρτημα)** με τα χαρακτηριστικά της φυλής στην οποία ανήκει. Οι ομάδες μεταφέρονται σε ξεχωριστούς χώρους και διαβάζουν τις κάρτες με τα χαρακτηριστικά τους. Στη συνέχεια, **συζητούν περαιτέρω για την κουλτούρα τους**: *τι τους αρέσει, πώς μιλάνε, έχουν αγαπημένες φράσεις/λέξεις, πώς συμπεριφέρονται: με τους ξένους, στο σχολείο, στους δημόσιους χώρους, σε γιορτές κ.λπ.*

Ύστερα, **δημιουργούν ατομικούς ρόλους** με βάση το φύλλο, την ηλικία, το επάγγελμα…

**Β. 1η Συνάντηση φυλών**

Όταν οι 2 ομάδες είναι έτοιμες, μεταφέρονται στον ίδιο χώρο η μία απέναντι από την άλλη και ο εμψυχωτής τους διαβάζει το ακόλουθο σενάριο:

*«Βρίσκεστε στο ίδιο σχολείο, αλλά μέχρι τώρα κάνατε μαθήματα σε ξεχωριστές τάξεις. Τα μαθήματα έχουν τελειώσει και υπάρχει μόνο μία αίθουσα που μπορείτε να χρησιμοποιήσετε για την επόμενη ώρα. Τώρα βρίσκεστε μαζί σε αυτή την αίθουσα. Αυτή είναι η στιγμή να γνωριστείτε, διατηρώντας πάντα τα χαρακτηριστικά της κουλτούρας σας».*

Δίνονται στους συμμετέχοντες **3‐5 λεπτά για να αλληλεπιδράσουν** και μετά καλούνται να σταθούν η μια ομάδα απέναντι από την άλλη και να περιγράψουν την άλλη ομάδα με βάση την αλληλεπίδρασή τους χρησιμοποιώντας επιχειρήματα.

* ***Ενδεικτικές ερωτήσεις:***

*- Πώς νιώσατε όταν ήρθατε σε επαφή με την άλλη ομάδα;*

*- Πώς θα χαρακτηρίζατε τη συμπεριφορά της άλλης ομάδας;*

*- Τι υποθέσεις κάνατε για την άλλη ομάδα;*

*- Τι ήταν πιθανόν να γίνει αν συνεχιζόταν η αρχική σας συνάντηση;*

*-Νιώθετε παρεξηγημένοι από αυτά που λένε για σας τα μέλη της άλλης ομάδας;*

*- Υπάρχει κάτι που θα θέλατε να πείτε στα μέλη της άλλης ομάδας, ώστε να σας καταλάβουν καλύτερα;*

**Γ. 2η Συνάντηση φυλών**

Ο εμψυχωτής **διαβάζει τα χαρακτηριστικά των 2 φυλών**. Στη συνέχεια, τους ενημερώνει πως θα έχουν την ευκαιρία να αλληλεπιδράσουν, έχοντας υπόψη τους αυτά που έμαθαν για την άλλη κουλτούρα.

* ***Ενδεικτικές ερωτήσεις:***

*-* ***Πώς σας φάνηκε η δεύτερη συνάντηση*** *που είχατε με τα μέλη της άλλης ομάδας;* ***Σε τι οφείλεται η διαφορά****;*

*- Πώς θα μπορούσαν* ***οι υποθέσεις*** *που κάνατε αρχικά για την άλλη κουλτούρα να οδηγήσουν σε* ***παρεξήγηση/καβγά****;*

*- Μπορείτε να σκεφτείτε κι* ***άλλες ομάδες που γνωρίζετε που πιθανόν να παρεξηγούνται μεταξύ τους****; (π.χ. οπαδοί ομάδων ποδοσφαίρου, ομάδες επαγγελματιών, αθλητών, μαθητών διαφορετικών σχολείων, αγοριών, κοριτσιών, εθνικοτήτων, θρησκειών κ.λπ.)*

*- Μήπως* ***όλα τα άτομα σε μια ομάδα συμπεριφέρονται με τον ίδιο τρόπο*** *(π.χ. «όλα τα κορίτσια/οι δασκάλες/οι χριστιανοί/οι Ιταλοί/οι ποδοσφαιριστές συμπεριφέρονται το ίδιο;»)*

*- Ποιες* ***άλλες πτυχές της ταυτότητας ενός ατόμου μπορεί να επηρεάζουν τη συμπεριφορά του****; (π.χ. φύλο, εθνικότητα, θρησκεία, τόπος διαμονής,* *συνήθειες, ταλέντα, αναπηρίες, εμφάνιση, ικανότητες, γλώσσα, ηλικία κ.λπ.).*

**Δ. Οι δικές μας φυλές**

Ο εμψυχωτής συζητά με τους συμμετέχοντες την ανάγκη για **διαπολιτισμική ικανότητα** των ατόμων στο πλαίσιο πολυπολιτισμικών κοινωνιών.

Ο άξονας κινείται στα στοιχεία που συνθέτουν την διαπολιτισμική ικανότητα, όπως:

Ενδεικτική ερώτηση: *Ποιοι παράγοντες και ποιες δεξιότητες των ατόμων νομίζετε πως συμβάλλουν στην βελτίωση της επικοινωνίας και στην ομαλή συμβίωση μεταξύ ομάδων με διαφορετική κουλτούρα.*

Α. Η **Πληροφόρηση** για τα πολιτισμικά στοιχεία των άλλων

Β. **Αλλαγή στάσης** που ενισχύει τη **διάθεση για επικοινωνία**

Γ. **Δεξιότητες επικοινωνίας** στη βάση της αμοιβαίας αποδοχής στοιχείων της κουλτούρας των άλλων.

## Δραστηριότητα 7: Μια κοινή κατασκήνωση… (30΄)

Οι συμετέχοντες χωρίζονται σε **2 ομάδες** στις οποίες θα βρίσκονται μέλη και των 2 φυλών. Ο Εμψυχωτής ζητά από κάθε ομάδα να οργανώσει μια **καλοκαιρινή κατασκήνωση** στο οποίο θα συμμετέχουν από κοινού παιδιά και από τις 2 φυλές. Κάθε ομάδα προσπαθεί να δημιουργήσει τις συνθήκες και να διαμορφώσει το πρόγραμμα της κατασκήνωσης, ώστε τα παιδιά να συνυπάρξουν ομαλά και να έρθουν πιο κοντά.

**Περιορισμοί:**

*Οι 2 φυλές πιστεύουν σε διαφορετικές θρησκείες.*

Επιπλέον:

**Αλλαλάι:**

*- Ξυπνούν στις 5 το πρωί και κάνουν γυμναστική φωνάζοντας.*

- **Σούσι:**

*- Προσεύχονται κάθε 45 λεπτά και για 5 λεπτά*

*- Αποφεύγουν τις δραστηριότητες που έχουν επαφή.*

## Δραστηριότητα 8: Το δικό μου moto… (15΄)

**Επιστροφή στο προσωπικό βίωμα:**

Ο εμψυχωτής ζητά από τους συμμετέχοντες **να θυμηθούν το προσωπικό τους βίωμα** και να προσπαθήσουν να ερμηνεύσουν τους λόγους που τους δυσκόλευσαν στην επικοινωνία τους με τους άλλους.

Στη συνέχεια, με βάση το προσωπικό βίωμα κι όσα αποκόμισαν από την προηγούμενη δραστηριότητα, τους καλεί να δημιουργήσουν ένα **προσωπικό moto** που μπορεί να τους γεννήθηκε από το εργαστήριο και να σχετίζεται με το θέμα του: «εγώ κι άλλος…». Στο τέλος το ανακοινώνουν.

**ΑΝΑΤΡΟΦΟΔΟΤΗΣΗ**

Καλούνται οι συμμετέχοντες να μοιραστούν μεταξύ τους μια στιγμή του σεμιναρίου που ήταν ιδιαίτερη για αυτούς ξεκινώντας με τη φράση:

*«Ήταν η στιγμή που…»*

**ΠΑΡΑΡΤΗΜΑ**

 Χαρακτηριστικά Φυλών (Δραστηριότητα 6)

* ***Είσαι Αλλαλάι:***

*Οι Αλλαλάι είστε πολύ φιλικοί. Απολαμβάνετε να μιλάτε με ξένους.*

*Συστήνεστε χωρίς να σας ρωτήσουν. Μιλάτε μόνο στον ενικό και με μεγάλη άνεση. Κατά τη συνομιλίας αγγίζετε ελαφρά το γόνατό σας στο γόνατο του συνομιλητή σας. Απαιτείτε κι οι άλλοι να είναι το ίδιο άνετοι μαζί σας, διαφορετικά τους κάνετε παρατήρηση…*

*Προτείνετε από την αρχή της συνομιλίας με ξένους να πάτε για ποτό και φαγητό. Το αγαπημένο σας φαγητό είναι η πάπια. Αν οι άλλοι δεν αποδεχτούν άμεσα την πρότασή σας εκνευρίζεστε…*

*Αγόρια και κορίτσια συμπεριφέρεστε το ίδιο. Αγόρια και κορίτσια σας αρέσει πιο πολύ να μιλάτε με άνεση σε άγνωστα πρόσωπα του αντίθετου φύλου. Κανονίζετε άμεσα να βγείτε ραντεβού…*

* ***Είσαι Σούσι:***

*Σας αρέσει να μιλάτε μόνο με άλλους Σούσι.*

*Δεν ξεκινάτε ποτέ συνομιλία με έναν ξένο. Μιλάτε μόνο όταν κάποιος τους απευθύνει τον λόγο.*

*Είστε πολύ ευγενικοί και μιλάτε σε όλους στον πληθυντικό, λέγοντας «κύριε/κυρία». Ο λόγος σας είναι σοβαρός και σύντομος. Η άνεση στη συνομιλία θεωρείται αγένεια. Αν κάποιος άγνωστος σας μιλάει με άνεση, χτυπάτε ελαφρά τα δάχτυλά σας στο κούτελό σας και προσπαθείτε με ευγένεια να καταλάβει πως προσβάλλεστε.*

*Το ποτό είναι απαγορευμένο και δεν τρώτε πάπιες, επειδή είναι το ιερό σας ζώο.*

*Τα κορίτσια δεν ξεκινούν ποτέ συνομιλίες με ξένα αγόρια και δεν βγαίνουν ραντεβού, εκτός κι είναι μαζί και οι γονείς τους…*

**Προτεινόμενη βιβλιογραφία**

Αζίζι-Καλαντζή, Α., Ζώνιου-Σιδέρη, Α. & Βλάχου, Α. (2011). *Προκαταλήψεις και στερεότυπα: Δημιουργία και αντιμετώπιση.* Αθήνα: Υπουργείο Παιδείας Διά Βίου Μάθησης και Θρησκευμάτων - Ίδρυμα Νεολαίας και Διά Βίου Μάθησης.

Άλκηστις (2008). *Μαύρη αγελάδα, άσπρη αγελάδα: Δραματική τέχνη στην εκπαίδευση και διαπολιτισμικότητα*. Αθήνα: Τόπος

Αυδή, Α. & Χατζηγεωργίου, Μ. (2007). *Η τέχνη του δράματος στην εκπαίδευση*. Αθήνα: Μεταίχμιο.

Γκόβας, Ν. (2002). *Για ένα δημιουργικό νεανικό θέατρο: ασκήσεις, παιχνίδια, τεχνικές*. Αθήνα: Μεταίχμιο.

Γκόβας, Ν.& Ζώνιου, Χ. (2010) (επιμ.). *Θεατροπαιδαγωγικά προγράμματα με τεχνικές Θεάτρου Φόρουμ για την πρόληψη και την κοινωνική ενσωμάτωση*. Αθήνα: Πανελλήνιο Δίκτυο για το Θέατρο στην Εκπαίδευση και Ώσμωση - Κέντρο Τεχνών & Διαπολιτισμικής Αγωγής.

Ζώνιου, Χρ. (2007). Το εφαρμοσμένο θέατρο στη μη τυπική και την άτυπη εκπαίδευση: το κοινωνικό θέατρο. Στο Α. Τσιάρας (επιμ.), *Το θέατρο στην εκπαίδευση: θεωρία και πράξη. Πρακτικά των ημερίδων 2005-2006 του Πανεπιστημίου Πελοποννήσου* (σ. 71-82). Αθήνα: Παπαζήση.

Κουκουνάρας-Λιάγκης, Μ. (2009*). Ο Θεός, ο δικός μου, ο δικός σου. Πολιτισμός, εκπαίδευση, ετερότητα*. Αθήνα: Γρηγόρης.

Μάγος, Κ. (2005). Προσεγγίζοντας τον Άλλον: Εκπαίδευση ενηλίκων και διαπολιτισμική ικανότητα. *Στα Πρακτικά (CD-ROM) του 2ου Διεθνούς Συνεδρίου της Επιστημονικής Ένωσης Εκπαίδευσης Ενηλίκων: «Εκπαίδευση Ενηλίκων και Κοινωνικές Δεξιότητες»*. Αθήνα: Επιστημονική Ένωση Εκπαίδευσης Ενηλίκων.

Νικολάου, Γ. (2000). *Ένταξη και εκπαίδευση των αλλοδαπών μαθητών στο Δημοτικό σχολείο: Από την ομοιογένεια στην πολυπολιτισμικότητα*. Αθήνα: Ελληνικά Γράμματα.

Νικολάου, Γ. (2005). *Διαπολτισμική διδακτική: Το νέο περιβάλλον - Βασικές αρχές*. Αθήνα: Ελληνικά Γράμματα.

Χολέβα, Ν. (2010), Εσύ όπως κι εγώ: εξερευνώντας τη διαφορετικότητα μέσα από το θέατρο. Αθήνα: Πανελλήνιο Δίκτυο για το Θέατρο στην Εκπαίδευση.

Χολέβα Ν. (επιμ.) (2019). «*Κι αν ήσουν εσύ;» Θεατροπαιδαγωγικές δραστηριότητες για την ευαισθητοποίηση στα ανθρώπινα δικαιώματα και σε θέματα προσφύγων*
Αθήνα: Πανελλήνιο Δίκτυο για το Θέατρο στην Εκπαίδευση

**Άλλο υλικό**:

Εκπαιδευτικό υλικό προγράμματος «*Δημοκρατική Παιδεία*», διετές πρόγραμμα εκπαίδευσης και επιμόρφωσης εκπαιδευτικών του Εθνικού και Καποδιστριακού Πανεπιστήμιου Αθηνών, 2017

**Σύντομο βιογραφικό**

Ο **Μπεκιάρης Γιώργος** είναι δάσκαλος και θεατρολόγος. Έχει παρακολουθήσει σεμινάρια Θεατρικού Παιχνιδιού και Εκφραστικής Κίνησης. Ασχολείται με το Θέατρο στην Εκπαίδευση ως πράξη τέχνης και ως πράξη διδασκαλίας αξιοποιώντας θεατρικές τεχνικές, θεατρικό παιχνίδι και βιωματικούς τρόπους μάθησης. Εμψυχώνει ομάδες θεατρικού παιχνιδιού μαθητών δημοτικού και εφήβων. Έχει ασχοληθεί ιδιαίτερα με την αξιοποίηση του θεάτρου σκιών στην εκπαίδευση και με τις εναλλακτικές χρήσεις της σκιάς στο θέατρο. Ως εμπειρογνώμονας του Παιδαγωγικού Ινστιτούτου για το Νέο Σχολείο στο πεδίο του Πολιτισμού έχει πάρει μέρος στη συγγραφή των Νέων Προγραμμάτων Σπουδών και του Οδηγού Εκπαιδευτικού για το μάθημα της Θεατρικής Αγωγής στην υποχρεωτική εκπαίδευση και του Οδηγού Εκπαιδευτικού για το μάθημα Θεατρικό Παιχνίδι & Δραματοποίηση κειμένων στα Καλλιτεχνικά Σχολεία. Μέλος του Δ.Σ. του Πανελληνίου Δικτύου για το Θέατρο στην Εκπαίδευση (2017-2020). Συμμετέχει από το 2015 ως επιμορφωτής και Περιφερειακός Διαχειριστής Δυτικής Ελλάδας στο πρόγραμμα «κι αν ήσουν εσύ;».